‘RBS’เชียร์หุ้นรพ.ได้ดีน้ำท่วม
RBS ให้น้ำหนักลงทุนหุ้นกลุ่มการแพทย์มากกว่าตลาด ด้าน BHKH ไตรมาส 3 กำไรยังโต เกษมราษฎร์ รัตนาธิเบศร์ เปิดให้บริการปกติแล้ว
30 ต.ค. 2565

RBS ให้น้ำหนักลงทุนหุ้นกลุ่มการแพทย์มากกว่าตลาด ด้าน BHKH ไตรมาส 3 กำไรยังโต เกษมราษฎร์ รัตนาธิเบศร์ เปิดให้บริการปกติแล้ว
เดอะรอยัล แบงก์ ออฟ สกอตแลนด์ (RBS) ออกบทวิเคราะห์แนะนำนักลงทุนว่า กลุ่มบริษัทจดทะเบียนที่ปลอดภัยจากน้ำท่วมคือกลุ่มการแพทย์ จึงให้น้ำหนักมากกว่าตลาด และคาดว่าอัตราเติบโตกำไรไตรมาส 3 จะสูงถึง 23-55% จากช่วงเดียวกันของปีก่อน โดยเฉพาะ บริษัท โรงพยาบาลบำรุงราษฎร์ (BH) และบริษัท กรุงเทพดุสิตเวชการ (BGH) ที่ธุรกิจยังเติบโตดีจากการควบรวมกิจการและสถานการณ์อุทกภัย จะทำให้ผลประกอบการหุ้นกลุ่มนี้ไปได้ดีในระยะสั้นถึงระยะกลาง
นพ.เฉลิม หาญพาณิชย์ ประธานเจ้าหน้าที่บริหาร บริษัท บางกอก เชน ฮอสปิทอล (KH) กล่าวว่า บริษัทได้เปิดให้บริการโรงพยาบาลเกษมราษฎร์ รัตนาธิเบศร์ ตามปกติแล้ว ตั้งแต่วันที่ 7 พ.ย.ที่ผ่านมา หลังสถานการณ์น้ำท่วมที่เกิดขึ้นที่บริเวณ อ.บางใหญ่ เริ่มคลี่คลายลง
ผลการดำเนินงานงวดไตรมาส 3 ปี 2554 บริษัทมีกำไรสุทธิจำนวน 194.86 ล้านบาท หรือ 10 สตางค์ต่อหุ้น เพิ่มขึ้น 6.11% จากงวดเดียวกันของปีก่อน ขณะที่งวด 9 เดือน มีกำไรสุทธิ 512.22 ล้านบาท หรือ 0.26 บาทต่อหุ้น เพิ่มขึ้น 5.46% จากงวดเดียวกันปีก่อน
ด้าน นพ.ชาญวิทย์ ตันติ์พิพัฒน์ รองประธานกรรมการ BH เปิดเผยว่า ในไตรมาส 3 บริษัทมีรายได้รวม 3,077 ล้านบาท เพิ่มขึ้น 16% จาก 2,661 ล้านบาท เนื่องจากการเติบโตของกลุ่มผู้ป่วยต่างประเทศและการควบคุมต้นทุนอย่างต่อเนื่อง ทำให้มีกำไรสุทธิ 454 ล้านบาท เพิ่มขึ้น 20% และมีอัตรากำไรสุทธิอยู่ที่ 14.5% เพิ่มจาก 14.1%
สำหรับ 9 เดือนแรกของปี 2554 บริษัทมีรายได้รวม 8,730 ล้านบาท เพิ่มขึ้น 16% และมีกำไรสุทธิ 1,214 ล้านบาท เพิ่มขึ้น 33% ขณะที่อัตรากำไรสุทธิอยู่ที่ 13.8% เพิ่มขึ้นจาก 12.2% จากงวดเดียวกันปีก่อน